Nordjylland ligger stadig i kanten af det lavtryk, der i weekenden sendte vindstød af stormstyrke ind over landet. Onsdag siger vejrudsigten hård vind i den nordligste del af Danmark. Det får DMI til at varsle om forhøjet vandstand i den vestlige del af Limfjorden fra onsdag morgen til torsdag morgen. Der forventes en vandstand mellem 1,4 og 1,7 meter over normalen. DMI meddeler i den forbindelse, at den forhøjede vandstand kan føre til lokale kystnære oversvømmelser og betydelige skader på klitter, diger, havne og bygninger. Offentligheden frarådes derfor at opholde sig i truede kystområder.

Opsummering:
Hård vind i Nordjylland får DMI til at varsle om forhøjet vandstand.